Il-Presidenza Estonjana tal-Kunsill u r-rappreżentanti tal-Parlament Ewropew illum laħqu qbil proviżorju dwar ir-riforma tal- approvazzjoni tat-tip u s-sorveljanza tas-suq għal vetturi bil-mutur Il-qbil issa ser jiġi ppreżentat lill-Coreper għall-approvazzjoni. Jeħtieġ ukoll li jkun approvat mill-Parlament Ewropew. Din ir-riforma prinċipali ser timmodernizza s-sistema attwali, tadattaha għal teknoloġiji ġodda disponibbli fis-suq u ttejjeb it- testijiet ta' kontroll fuq id-data tal-emissjonijiet tal-karozzi. Dan il-qafas ġdid ser jgħin biex is-settur tal-karozzi jerġa jsir kredibbli. Dan ser jistabbilixxi sistema trasparenti b'superviżjoni xierqa, itejjeb il-koordinazzjoni f'livelli differenti u jarmonizza l-applikazzjoni tar-regoli tal-UE. Nixtieq nirringrazzja lill-presidenzi preċedenti tal-Kunsill, kif ukoll lill-Parlament u lill-Kummissjoni għall-isforzi tagħhom u nittama li l-istati membri jistgħu japprovaw dak li naħseb li huwa ftehim ibbilanċjat li jippreżenta r-riformi meħtieġa. Kadri Simson, President tal-Kunsill u Ministru għall-Affarijiet Ekonomiċi u l-Infrastruttura tal-Estonja L-għan ta' din ir-riforma huwa li jinkiseb livell għoli ta' sikurezza u prestazzjoni ambjentali tal-vetturi bil-mutur u li jiġu indirizzati n-nuqqasijiet ewlenin identifikati fis-sistema eżistenti tal-approvazzjoni tat-tip. Ser jiġu introdotti bidliet importanti fi tliet oqsma billi jissaħħu: il- kwalità tal-kontrolli meħtieġa biex karozza titqiegħed fis-suq permezz ta' servizzi tekniċi mtejba sorveljanza tas-suq biex tiġi kkontrollata l-konformità tal-karozzi li diġà jinsabu fis-suq, bil-possibbiltà għall-istati membri u l-Kummissjoni li jwettqu kontrolli għal għarrieda fuq vetturi sabiex jinstabu nuqqasijiet fi stadju bikri superviżjoni tal-proċess tal-approvazzjoni tat-tip , b'mod partikolari permezz tat-twaqqif ta' Forum għall-iskambju ta' informazzjoni dwar l-infurzar, magħmul minn rappreżentanti tal-awtoritajiet nazzjonali tal-approvazzjoni u s-sorveljanza tas-suq L-implimentazzjoni armonizzata tar-regoli l-ġodda madwar l-UE ser tnaqqas id-differenzi fl-interpretazzjoni u l-applikazzjoni mill-awtoritajiet tal-approvazzjoni tat-tip u s-servizzi tekniċi nazzjonali. Barra minn hekk, is-sistema l-ġdida ser tippermetti l- identifikazzjoni fi stadju bikri ta' każijiet ta' nuqqas ta' konformità Kuntest L-abbozz ta' regolament biex tiġi mmodernizzata s-sistema tal-approvazzjoni tat-tip ta' vetturi bil-mutur ġie ppreżentat mill-Kummissjoni fis-27 ta' Jannar 2016. Dan ser jieħu post il-qafas legali attwali tal-UE li jinsab fid-direttiva 2007/46/KE. Huwa jżomm l-għan ġenerali tad-Direttiva 2007/46/KE li tiffaċilita l-moviment liberu tal-vetturi bil-mutur fis-suq intern u tapplika l-prinċipju ta' rikonoxximent reċiproku billi tistipula rekwiżiti armonizzati tal-approvazzjoni tat-tip. Reviżjoni fundamentali tas-sistema eżistenti, li ġiet imfassla għaxar snin ilu, kienet diġà prevista fil-programm ta' ħidma tal-UE. Madankollu, l-irregolaritajiet skoperti dwar l-użu ta' apparat ta' manipulazzjoni illegali minn ċerti manifatturi tal-karozzi għamlu l-opinjoni pubblika, l-awtoritajiet u l-operaturi ekonomiċi konxji mill-ħtieġa li jiġu implimentati dispożizzjonijiet robusti dwar l-approvazzjoni tat-tip, kif ukoll biex jittejbu l-metodi ta' ttestjar tal-emissjonijiet inkwinanti minn vetturi, biex jiġu evitati każijiet simili fil-futur.